Eldorado
Eldorado sett fra høyre (2007)
**Eldorado kino** var en kino beliggende i Torggata 9 i Oslo sentrum, eiet og drevet av det kommunale selskapet Oslo Kino frem til den ble nedlagt i 2012. Ved nedleggelsen hadde kinoen fem saler med 1 000 sitteplasser som fordelte seg med henholdsvis 170, 140, 163, 168 og 370 sitteplasser i sal 1, 2, 3, 4 og 5. I 2013 åpnet dørene til Eldorado som bokhandel.

Baldakinen over inngangen (2007)

Historie
--------

I 1891 ble den halvannen mål store tomten Torggata 9 kjøpt av et aksjeselskap. Dette oppførte to bygninger som ble tegnet i nyrenessansestil av arkitekt Harald Olsen. Ut mot Torggata var en fireetasjers bygning som inneholdt forretningslokaler, innenfor en liten gårdsplass var et varieté- og konsertlokale med plass til 1 600 personer. Sommeren 1903 ble den indre bygningen utleid til *Fahlstrøms Theater*. Arkitekt Bull tegnet en vifteformet baldakin i glass over porten mot Torggata, samt glasstak innover mot teaterbygningen. Teateret ble drevet i 8 sesonger før det gikk konkurs og hadde sin siste forestilling i august 1911. To dager senere åpnet kinematograf i samme bygning. Denne ble etter noen år overtatt av et svensk selskap og omdøpt til *Admiral Palads*.

I 1928 ble bygningene overtatt av Oslo kinematografer. Navnet Eldorado kom i september 1929, samtidig som lydapparater ble installert. Eldorado ble den første kinoen i Norge med lydanlegg, og den første lydfilmen var *The Singing Fool* med Al Jolson i hovedrollen.

Eldorado kino viste typiske western- og spionthrillere i flere tiår. Den var blant annet fast premierested for James Bond-filmene. Dr. No hadde norgespremiere her den 1. april 1963.

Frem til 1986 hadde kinosalen én sal med 1 195 sitteplasser, fordelt på balkong og parkett. Kinoen ble da ombygget til kinosenter med fem saler og en kapasitet på 1 132 plasser. Alle saler ble pusset opp i 2000, og kapasiteten ble redusert til 1 000 plasser ved at avstanden mellom seteradene ble øket.

Kinoen ble lagt ut for salg i begynnelsen av 2010 med annonsen *Eldorado kino til salgs*. Salget av eiendommen skjedde ved overdragelse av samtlige aksjer i Eldorado Kino Eiendom AS som er eier og hjemmelshaver til eiendommen.

Eldorado kino viste sin siste film 19. august 2012 og med det opphørte kinodriften på Eldorado kino.

Fra 2020 er Eldorado kino om til Eldorado E-Sport og er dermed Norges nye hjem for e-sport og gaming

Referanser
----------

1. ↑  «Eldorados historie». *eldo.no* **(norsk)**. Arkivert fra originalen 26. oktober 2017. Besøkt 26. oktober 2017.
2. ↑  «The Singing Fool» **(engelsk)**. Internet Movie Database.
3. ↑  Svend Ole Kvilesjø (18. september 2009). «80 år siden lydfilmen kom til oss». Aftenposten. Besøkt 10. januar 2017.
4. ↑  «Eldorado kino til salgs». Finn.no. Arkivert fra originalen 3. juli 2013.
5. ↑  «Eldorado stenger». Oslo Kino. Arkivert fra originalen 3. juli 2013.
6. ↑  «Eldorado – Esport & Entertainment» **(engelsk)**. Besøkt 12. januar 2020.

Litteratur
----------

* FilmMagasinet 02/2007, side 8-9

Eksterne lenker
---------------

* Offisielt nettsted Rediger på Wikidata

* (en) Eldorado kino – kategori av bilder, video eller lyd på Commons Rediger på Wikidata
* Eldorados historikk på oslokino.no
* (no) «Eldorado kino». *Kulturminnesøk*. Riksantikvaren – Direktoratet for kulturminneforvaltning.

|  |  |
| --- | --- |
| Oppslagsverk/autoritetsdata | Oslo Byleksikon **·** Riksantikvaren kulturminne
 |